На конкурсе сабраліся навучэнцы рознага ўзросту і з розным вопытам канструявання і ўдзелу ў конкурсах. Напрыклад, Маргарыта Тулуп, першакласніца гімназіі Фаніпаля, займалася канструяваннем дома разам з бацькамі. Яе маці, Таццяна Іванаўна, расказвае, што, заўважыўшы цікавасць дачкі да канструктараў, набылі спецыяльны набор для заняткаў. Пяцікласнік Мікіта Хмель, навучэнец сярэдняй школы № 2 Дзяржынска, таксама з ранняга дзяцінства цікавіўся канструктарамі. Ён некалькі месяцаў займаецца робататэхнікай у аб’яднанні па інтарэсах, якое працуе ў школе. На конкурсе дэбютаваў адразу ў самым складаным спаборніцтве — “Траекторыя” — і быў самым маладым яе ўдзельнікам. А трэцякласнік Валянцін Германовіч, нягледзячы на юны ўзрост, — вопытны канкурсант і робататэхнік. Ён ужо некалькі гадоў займаецца ў школе развіцця дзяцей “Калейдаскоп”, што дзейнічае ў МАІРА. Пачынаў з LEGO-канструявання і цяпер займаецца LEGO-праграмаваннем. Ён быў удзельнікам першага конкурсу “Дарога ў будучыню”, сёлета выступаў другі раз у міні-сумо. Усе канкурсанты вельмі розныя, але кожнаму з іх конкурс прынёс задавальненне і карысць. Таму конкурс будзе існаваць і развівацца далей.